Diari Oficial de la Generalitat Valenciana


Sumari del DOGV 9208, del 04-11-2021 (2021/11489)

ORDRE 4/2021, de 29 d'octubre, de la Conselleria de Sanitat Universal i Salut Pública, per la qual es regula el Programa de prevenció de càncer de mama, a la Comunitat Valenciana.
-----------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2021/10/29/4/dof/vci/html**

### Dades del document

Número de DOGV
:   9208

Data del DOGV
:   04-11-2021

Secció del DOGV
:   I. DISPOSICIONS GENERALS

Número del document
:   2021/11311


Data del document
:   29-10-2021

Organisme emissor
:   Conselleria de Sanitat Universal i Salut Pública

Tipus de document
:   Ordre

Anàlisi jurídica

 Descriptors 

:   * Conselleria de Sanitat Universal i Salut Pública
    * càncer
    * salut pública
    * legislació

ORDRE 4/2021, de 29 d'octubre, de la Conselleria de Sanitat Universal i Salut Pública, per la qual es regula el Programa de prevenció de càncer de mama, a la Comunitat Valenciana. [2021/11483]  
Índex  
Preàmbul  
Capítol I. Disposicions generals  
Article 1. Objecte i finalitats  
Article 2. Àmbit d'aplicació  
Capítol II. Estructura i funcions del Programa de prevenció de càncer de mama  
Article 3. Objectiu del Programa de prevenció de càncer de mama  
  
Article 4. Prova de cribratge de càncer de mama del Programa de prevenció de càncer de mama  
Article 5. Metodologia del Programa de prevenció de càncer de mama  
Article 6. Organització i procés del Programa de prevenció de càncer de mama  
Article 7. Registre i seguiment de dones amb càncer del Programa de prevenció de càncer de mama  
Article 8. Informació, sistema d'informació i autorització del Programa de prevenció de càncer de mama  
Article 9. Seguiment i avaluació del Programa de prevenció de càncer de mama  
Article 10. Nivells assistencials, gestió i coordinació del Programa de prevenció de càncer de mama  
Article 11. Programa de garantia de qualitat de protecció radiològica del Programa de prevenció de càncer de mama  
Article 12. Noves tecnologies en el Programa de prevenció de càncer de mama  
Capítol III. Comissió assessora del Programa de prevenció de càncer de mama  
Article 13. Comissió assessora del Programa de prevenció de càncer de mama  
Article 14. Composició de la comissió assessora del Programa de prevenció de càncer de mama  
Article 15. Funcions de la comissió assessora del Programa de prevenció de càncer de mama  
Disposició addicional primera. Incidència econòmica  
Disposició addicional segona. Facultat de desenvolupament  
Disposició derogatòria única. Derogació normativa  
Disposició final única. Entrada en vigor  
  
  
PREÀMBUL  
  
El càncer és una de les malalties amb major impacte sobre la salut de la població de la Comunitat Valenciana tal com ocorre a l'Estat espanyol i als països del nostre entorn. El càncer de mama és el tumor més freqüent i representa el 30 % de tots els càncers que afecten les dones. La major incidència de casos es produeix en el grup d'edat de 45-69 anys. S'estima que el risc de desenvolupar càncer de mama en la nostra comunitat, en 2017, és d'una de cada 12 dones.  
  
La mortalitat per càncer de mama, amb lleugeres fluctuacions, ha anat disminuint, en el període 2008 a 2017. L'any 2017 van morir per càncer de mama 664 dones. És la primera causa de mortalitat per càncer en dones. La taxa de mortalitat a la Comunitat va ser de 23,5 morts per 100.000 dones, similar a l'espanyola (22,7) i inferior a l'europea (32,9). S'observa que la supervivència de les dones, al cap de 5 anys del diagnòstic d'aquest tumor, és del 85 % i com més precoç és el seu diagnòstic la supervivència és major. Per això, el pronòstic depén principalment de l'extensió de la malaltia en el moment de la detecció, d'aconseguir un diagnòstic precoç i en una fase en què els tractaments siguen més eficaços i proporcionen una millor qualitat de vida a les dones. Malgrat la magnitud del problema, encara no es disposa de mètodes eficaços de prevenció primària. En conseqüència, la prevenció secundària mitjançant cribratge poblacional és una estratègia fonamental per al control d'aquesta malaltia.  
Diferents organismes nacionals i internacionals recomanen als diferents governs i els insten per a implementar programes de cribratge mamogràfic per a disminuir l'impacte que aquest tumor té en les dones.  
  
En el 2003, el Consell Europeu realitza recomanacions sobre el cribratge del càncer, en les quals defineix les proves de cribratge que compleixen els requisits per a programa poblacionals de detecció precoç del càncer i entre aquestes es troba el cribratge mamogràfic per al càncer de mama en dones de 50 a 69 anys, d'acord amb les «Directrius europees de garantia de qualitat del cribratge mamogràfic». Aquestes directrius han sigut recollides en diferents guies europees de garantia de qualitat en cribratge.  
La Comissió Europea elabora i actualitza guies amb indicacions i recomanacions per al bon desenvolupament dels programes poblacionals de càncer de mama. L'última, en el 2006, és la Guia Europea de Garantia de Qualitat en Cribratge i Diagnòstic de Càncer de Mama, 4a edició».  
Actualment, les directrius europees sobre la detecció i el diagnòstic del càncer de mama es difonen a professionals i ciutadania dels diferents estats membres de la Unió Europea a través de la Iniciativa de la Comissió Europea sobre el Càncer de Mama (https://healthcare-quality.jrc.ec.europa.eu/european-breast-cancer-guidelines).  
  
Les estratègies en càncer del Sistema Nacional de Salut estableixen el cribratge poblacional de càncer de mama com a estratègia de salut per a la detecció precoç d'aquest tumor.  
En el «Document marc sobre cribratge poblacional» de la Ponència de cribratge poblacional del Ministeri de Sanitat i Política Social, es referencia que el programa de cribratge ha de garantir l'equitat en l'accés a tota la població. En aquest sentit, els cribratges poblacionals només podran ser executats per l'administració sanitària competent dins de programes organitzats. En una població que estiga coberta per un programa poblacional organitzat des de l'administració sanitària no han de coexistir programes oportunistes encaminats a la detecció precoç de la mateixa malaltia o problema de salut. Això és també aplicable a les activitats de cribratge en l'àmbit laboral, que hauran de coordinar-se amb els programes de cribratge poblacional.  
La Llei 33/2011, de 4 d'octubre, general de salut pública, estableix que les administracions públiques, en l'àmbit de les seues competències, impulsaran altres accions de prevenció primària, que es complementaran amb accions de prevenció secundària com són els programes de detecció precoç de la malaltia i promouran que el cribratge s'implante amb la màxima qualitat i la major accessibilitat per a la població.  
  
La cartera de serveis comuns del Sistema Nacional de Salut i el procediment per a la seua actualització, recollida en el Reial decret 1030/2006, estableix la realització de programes de prevenció de malalties transmissibles i no transmissibles, incloses les activitats per a detectar en fase presimptomàtica les malalties mitjançant programes de cribratge de càncer.  
L'Ordre ministerial SS/2065/2014, en la qual es modifiquen els annexos I, II i III del Reial decret 1030/2006, reafirma que els programes de cribratge de càncer que formen part de la cartera comuna bàsica de serveis assistencials del Sistema Nacional de Salut són, entre d'altres, el cribratge poblacional de càncer de mama i que, amb caràcter general, es realitzarà amb els següents criteris:  
1) Població objectiu: dones d'edats compreses entre 50 i 69 anys.  
  
2) Prova de cribratge: mamografia.  
3) Interval entre exploracions: 2 anys.  
En la nostra Comunitat, la Llei 10/2014, de 29 de desembre, de la Generalitat, de salut de la Comunitat Valenciana, incorpora els cribratges com aquelles activitats orientades a la detecció precoç de la malaltia, el seu diagnòstic i tractament primerenc, en el marc de programes organitzats, i que s'ofereixen activament al conjunt de la població susceptible de patir la malaltia i les actuacions estratègiques a desenvolupar en matèria de salut pública.  
L'Ordre 10/2012, de 24 de juliol, de la Conselleria de Sanitat, per la qual es procedeix a l'actualització de la Cartera de Serveis de Salut Pública de la Comunitat Valenciana i estableix l'oferta de la prevenció del càncer i entre aquests el de mama.  
En 1992, la conselleria amb competències en matèria de sanitat i salut pública, sensible a aquest problema de salut pública, va posar en marxa el Programa de prevenció de càncer de mama dirigit a dones de 45 a 69 anys per a la realització d'un estudi mamogràfic biennal per a la detecció precoç d'aquest tumor amb l'objectiu de disminuir-ne la mortalitat.  
I va ser en 1994 quan en l'àmbit de la Comunitat Valenciana es regula per primera vegada, a través de l'Ordre de 18 de maig de 1994, de la Conselleria de Sanitat i Consum, el Programa de prevenció de càncer de mama a la Comunitat Valenciana, en el marc del Pla integral de lluita contra el càncer a la Comunitat Valenciana, que recull les recomanacions de l'OMS i el Programa Europa contra el càncer.  
Amb posterioritat aquesta norma queda derogada i és actualitzada per l'Ordre de 9 de febrer de 1996, de la Conselleria de Sanitat i Consum, per la qual es regula el Programa de prevenció de càncer de mama a la Comunitat Valenciana.  
En aquests moments, a proposta de la direcció general amb competències en salut pública, després de l'experiència desenvolupada pel programa de prevenció de càncer de mama i amb una implantació consolidada com a pràctica preventiva en les dones de la Comunitat Valenciana, es requereix la revisió d'aquesta normativa i amb això una nova regulació del programa de prevenció de càncer de mama.  
Així mateix, la present ordre ha de justificar la seua adequació als principis de bona regulació continguts en l'article 129 de la Llei 39/2015, d'1 d'octubre, del procediment administratiu comú de les administracions públiques.  
En primer lloc, destaca el principi de necessitat i eficàcia. Segons aquest principi la iniciativa normativa ha d'estar justificada per una raó d'interés general, basar-se en una identificació clara dels fins perseguits i ser l'instrument més adequat per a garantir la seua consecució. L'aprovació del present projecte d'ordre és l'instrument més indicat per als interessos que es persegueixen, en concret regular el Programa de prevenció de càncer de mama a la Comunitat Valenciana. La seua eficàcia queda justificada, ja que el coneixement en matèria de promoció i protecció de la salut demostra que el foment d'aquest tipus de programes de prevenció de càncer incideix en el descens de la mortalitat per càncer de mama en la població. Es fonamenta l'oportunitat d'aquesta disposició per la necessitat de promoure programes de cribratge, donat el gran impacte sobre la salut que té la detecció precoç del càncer, per la possibilitat d'establir mesures terapèutiques primerenques, i evitar mortalitat i morbiditat associada en les dones. S'ha tingut en compte el principi de proporcionalitat i seguretat jurídica, ja que aquesta ordre és coherent amb el marc jurídic vigent tant estatal com europeu i es dicta en el marc de les competències que té la Generalitat en matèria de salut pública. Respecte del principi d'eficiència, la seua justificació està clarament definida en aquest preàmbul, racionalitzant al màxim les càrregues administratives i la gestió dels recursos públics. El principi de transparència es compleix en haver-se garantit la participació pública en la seua tramitació a través del tràmit d'audiència i informació pública.  
  
En virtut de l'anterior, en el marc de la competència que en matèria de sanitat posseeix la Generalitat, d'acord amb l'article 54 de l'Estatut d'Autonomia, amb la disposició final primera del Decret 98/2009, del 17 de juliol, del Consell, pel qual s'aprova la Cartera de Serveis de Salut Pública de la Comunitat Valenciana i, de conformitat amb el que s'estableix en l'article 28.e de la Llei 5/1983, de 30 de desembre, del Consell:  
  
  
  
ORDENE  
  
CAPÍTOL I  
Disposicions generals  
  
Article 1. Objecte i finalitats  
1. La present ordre té per objecte regular el Programa de prevenció de càncer de mama a la Comunitat Valenciana i, en concret:  
a) Regular l'estructura i funcions del Programa de prevenció de càncer de mama de la Comunitat Valenciana.  
b) Crear la comissió assessora del Programa de prevenció de càncer de mama.  
2. La seua finalitat és garantir la universalitat del cribratge de càncer de mama i oferir la realització de les proves de detecció precoç a totes les dones residents a la Comunitat Valenciana.  
  
Article 2. Àmbit d'aplicació  
L'àmbit d'aplicació de la present ordre comprén les dones entre 45 i 69 anys, ambdues edats inclusivament, residents en el territori de la Comunitat Valenciana.  
  
  
CAPÍTOL II  
Estructura i funcions del Programa   
de prevenció de càncer de mama  
  
Article 3. Objectiu del Programa de prevenció de càncer de mama  
L'objectiu general del programa és disminuir la mortalitat per càncer de mama, mitjançant la realització de proves de detecció precoç que permeten establir les mesures terapèutiques més eficaces.  
  
Article 4. Prova de cribratge de càncer de mama del Programa de prevenció de càncer de mama  
1. La prova de cribratge per a la detecció precoç del càncer de mama és la mamografia. Consisteix en un estudi mamogràfic bilateral amb doble projecció cada dos anys, d'acord amb les «Directrius europees de garantia de qualitat del cribratge mamogràfic».  
2. Aquestes proves es realitzen en els dispositius que la conselleria amb competències en matèria de sanitat té habilitats per al desenvolupament del programa de prevenció de càncer de mama de la Comunitat Valenciana i que estan catalogades en el registre de centres com les unitats de Prevenció de Càncer de Mama.  
3. La pràctica de la prova de cribratge per a la detecció precoç del càncer de mama no té cap cost per a les dones invitades i participants en el programa independentment de la seua modalitat d'acreditació sanitària.  
  
Article 5. Metodologia del Programa de prevenció de càncer de mama  
  
1. La metodologia del Programa de prevenció de càncer de mama es dirigeix a dones residents a la Comunitat Valenciana i tindrà les següents seqüències:  
a) Les dones han de ser citades per al cribratge de càncer de mama cada 24 mesos.  
b) A les dones que acudeixen a la citació per a la prevenció del càncer de mama se'ls realitza una entrevista sobre factors de risc de càncer de mama i es realitza l'estudi mamogràfic que consisteix en mamografia digital bilateral amb doble projecció.  
Es realitza una doble lectura amb consens. Si el resultat de la prova és negatiu, se li comunica a la dona per a ser citada de nou als dos anys. Si el resultat és positiu, la dona requerirà una valoració addicional per a la confirmació diagnòstica de la sospita.  
2. El programa segueix els criteris i recomanacions europees de garantia de qualitat del cribratge mamogràfic.  
  
Article 6. Organització i procés del Programa de prevenció de càncer de mama  
L'organització i metodologia del Programa de prevenció de càncer de mama consta de dues fases o processos: el procés de cribratge mamogràfic i procés de confirmació diagnòstica.  
1. Procés de cribratge mamogràfic:  
a) En el procés de cribratge mamogràfic les dones de 45 a 69 anys residents a la Comunitat Valenciana són invitades sistemàticament cada dos anys per a la realització d'un estudi mamogràfic bilateral amb doble projecció.  
b) El cribratge es realitza en les unitats de Prevenció de Càncer de Mama (UPCM). Davant la sospita de troballes que requerisquen confirmació diagnòstica es procedirà a una valoració addicional, amb les proves diagnòstiques que es consideren necessàries.  
c) La valoració addicional es podrà realitzar en els dispositius d'assistència hospitalària segons el tipus de prova i disponibilitat dels recursos, o en la mateixa UPCM, quan es tracte de projeccions mamogràfiques addicionals.  
d) Les proves que es realitzen en la Unitat de Prevenció de Càncer de Mama no tindran cap cost per a les dones participants en el programa independentment de la seua modalitat d'acreditació sanitària.  
  
e) Les dones que requerisquen una valoració addicional mitjançant proves no invasives i/o invasives fora de la Unitat de Prevenció de Càncer de Mama seran derivades segons la seua modalitat d'acreditació sanitària. Els costos d'aquestes proves seran a càrrec de la modalitat d'acreditació sanitària de cada dona.  
2. Procés de confirmació diagnòstica i pla terapèutic:  
a) Les dones després d'una valoració addicional positiva i amb sospita de patologia seran remeses als dispositius especialitzats corresponents segons la seua modalitat d'acreditació sanitària i la seua residència, per a establir la confirmació diagnòstica i el pla terapèutic.  
b) Els dispositius assistencials que intervinguen en aquests processos hauran de complir els criteris de qualitat establits pel programa que segueixen les recomanacions i guies de qualitat tant nacional com internacional.  
c) La informació de la confirmació diagnòstica i terapèutica tindrà caràcter obligatori de declaració.  
  
Article 7. Registre i seguiment de dones amb càncer del Programa de prevenció de càncer de mama  
1. El registre dels casos de càncer de mama detectats pel programa amb finalitat epidemiològica i d'avaluació es mantindrà a través del fitxer informatitzat del programa, creat en l'Ordre 2 de gener de 2007, de la Conselleria de Sanitat.  
2. El Programa de prevenció de càncer de mama notificarà al Sistema d'Informació sobre Càncer de la Comunitat Valenciana, creat en l'Ordre 15 de desembre de 2005, de la Conselleria de Sanitat, els càncers detectats a fi de cobrir les necessitats informatives epidemiològiques d'incidència, supervivència, història natural i altres dels tumors diagnosticats i/o tractats en els serveis sanitaris de la Comunitat Valenciana.  
3. Els dos sistemes d'informació intercanviaran informació a fi de millorar la qualitat de la prestació del programa de prevenció de càncer de mama.  
  
Article 8. Informació, sistema d'informació i autorització del Programa de prevenció de càncer de mama  
1. Les dones que participen en aquest programa tenen dret a la informació adequada per a la presa de decisions informada sobre la seua participació en aquest o no, així com a sol·licitar l'assessorament que necessiten en totes les fases del procés. Per a això, la conselleria competent en matèria de sanitat i salut pública facilitarà la informació necessària a través dels diferents recursos de difusió i comunicació accessibles a les dones.  
2. Les dones que participen en el programa de prevenció de càncer de mama faciliten el seu consentiment verbal en els termes de la Llei orgànica 3/2018, de 5 de desembre, de protecció de dades personals i garanties dels drets digitals i la normativa europea d'aplicació.  
  
3. La conselleria amb competències en sanitat adoptarà les mesures necessàries per a garantir i assegurar la confidencialitat, seguretat i integritat de les dades i fer efectives les garanties, obligacions i drets reconeguts en matèria de protecció de dades de caràcter personal, d'acord amb el que disposa la Llei orgànica 3/2018, de 5 de desembre, de protecció de dades personals i garanties dels drets digitals.  
  
4. A fi de realitzar una adequada gestió, avaluació, control i seguiment del programa de prevenció de càncer de mama, s'haurà de registrar la informació relacionada amb aquestes activitats en la documentació i/o sistemes d'informació disponibles per a això.  
5. Per al correcte funcionament del programa de prevenció de càncer de mama es requereix un sistema d'informació que permeta l'execució de tots els processos que ha de garantir la correcta identificació i gestió de la informació.  
6. La direcció general amb competències en salut pública, a través del servei competent en aquesta matèria sanitària, garantirà i vetlarà pel compliment de la Llei orgànica 3/2018, de 5 de desembre, de protecció de dades personals i garanties dels drets digitals.  
  
Article 9. Seguiment i avaluació del Programa de prevenció de càncer de mama  
El seguiment del programa, així com la coordinació, avaluació i control d'aquestes accions, el realitzarà el servei que exercisca les funcions en matèria de programes de cribratge de càncer de la conselleria amb competències en matèria de sanitat i salut pública.  
  
Article 10. Nivells assistencials, gestió i coordinació del Programa de prevenció de càncer de mama  
1. Les activitats del Programa de prevenció de càncer de mama de la Comunitat Valenciana s'organitzaran en diferents nivells assistencials dels departaments de salut:  
a) L'atenció primària realitza la sensibilització individual de la població de dones de 45 a 69 anys. Proporcionarà a la dona la informació sobre el cribratge mamogràfic per a una presa de decisió informada i en dones que presenten simptomatologia, després de la seua valoració, seran derivades a l'assistència hospitalària mitjançant el Circuit Ràpid Oncològic per a confirmació diagnòstica de la sospita.  
b) Les unitats de prevenció de càncer de mama realitzen la mamografia de cribratge de càncer de mama i quan es requerisca la realització de projeccions mamogràfiques addicionals. També realitzaran les derivacions a l'assistència hospitalària de les dones que necessiten proves diagnòstiques en l'assistència hospitalària. Després del resultat de les proves diagnòstiques, determinaran el resultat del procés de cribratge. Les unitats de prevenció de càncer de mama disposaran dels recursos personals i les instal·lacions adequades per a la prestació del procés de cribratge. Per al procés de cribratge mamogràfic les unitats disposaran de personal facultatiu especialista en radiodiagnòstic, tècnics/tècniques especialistes en radiodiagnòstic i qualsevol altre professional que siga necessari per al bon funcionament del programa. El personal facultatiu especialista en radiodiagnòstic de les unitats de Prevenció de Càncer de Mama haurà de tancar el procés de l'episodi del cribratge mamogràfic de la dona, bé per a la seua incorporació al programa de prevenció de càncer de mama o la seua baixa per càncer de mama.  
c) L'assistència hospitalària serà la responsable de la confirmació diagnòstica quan la prova de cribratge siga positiva, haurà de confirmar o descartar i, en el seu cas, instaurar el tractament i seguiment adequat, i proporcionar la informació a la dona sobre el pla terapèutic.  
2. Els nivells assistencials que intervinguen en aquests processos hauran de complir els criteris de qualitat establits pel Programa de prevenció de càncer de mama que segueixen les recomanacions i guies de qualitat tant nacional com internacional relacionats amb aquesta matèria.  
3. El programa serà coordinat en cada departament de salut pels centres de salut pública de la direcció general amb competències en salut pública, que organitzaran la citació de les unitats, el control de qualitat i la coordinació amb els nivells assistencials dels departaments de salut.  
4. La direcció general amb competències en matèria de salut pública, a través del servei competent en aquesta matèria, serà l'encarregada de realitzar la planificació, gestió i avaluació del programa de prevenció de càncer de mama, així com la coordinació amb altres comunitats autònomes a escala nacional i organismes nacionals i internacionals relacionats amb aquesta matèria.  
5. Totes les actuacions en el Programa de prevenció de càncer de mama hauran d'exercir-se amb els criteris de les recomanacions en criteris de qualitat de cribratge mamogràfic i diagnòstic i tractament de càncer de mama dels organismes europeus.  
  
Article 11. Programa de garantia de qualitat de protecció radiològica del Programa de prevenció de càncer de mama  
1. El Programa de garantia de qualitat de protecció radiològica del Programa de prevenció de càncer de mama desenvolupa els aspectes operacionals aplicables a la instal·lació de radiodiagnòstic previstos en el Reglament de protecció sanitària contra radiacions ionitzants (RD 783/2001), a fi de garantir que les dosis es mantinguen en nivells tan baixos com raonablement siga possible aconseguir, i siguen, en tot cas, menors als límits de dosis establits per la legislació en les unitats del prevenció de càncer de mama. Aquest programa ha de preveure, com a mínim, les mesures de prevenció, control, vigilància i administratives. Per a això s'establiran els mecanismes necessaris que permeten garantir el correcte funcionament dels mamògrafs.  
2. A l'efecte d'aplicació de la normativa vigent sobre instal·lació i utilització d'aparells de raigs X amb finalitats de diagnòstic mèdic, el Servei de Protecció Radiològica de l'Hospital Universitari i Politècnic La Fe de València i unitat de referència de Protecció Radiològica de la Conselleria de Sanitat de la Comunitat Valenciana, en coordinació amb el servei competent en aquesta matèria sanitària, la direcció general amb competències en salut pública vetlarà pel compliment de la normativa en aquesta matèria de tots els equips mamogràfics de les unitats de Prevenció de Càncer de Mama.  
  
Article 12. Noves tecnologies en el Programa de prevenció de càncer de mama  
La conselleria amb competències en matèries de sanitat i salut pública, segons l'evidència existent, anirà adaptant la tecnologia mamogràfica digital d'acord amb les tecnologies emergents i d'innovació validades pels organismes corresponents. Aquesta tecnologia haurà de complir la normativa vigent sobre instal·lació i utilització d'aparells de raigs X.  
  
  
CAPÍTOL III  
Comissió assessora del Programa de prevenció de càncer de mama  
  
Article 13. Comissió assessora del Programa de prevenció de càncer de mama  
1. Es crea la comissió assessora del Programa de prevenció de càncer de mama amb l'objectiu principal d'assessorar, amb una visió integral, el programa amb una visió d'equitat i universalitat.  
2. La direcció general amb competències en matèria de salut pública assumirà la coordinació de la comissió assessora del Programa de prevenció de càncer de mama.  
  
Article 14. Composició de la comissió assessora del Programa de prevenció de càncer de mama  
1. La comissió assessora del Programa de prevenció de càncer de mama estarà composta per:  
a) Presidència: que serà exercida per la persona titular de la direcció general amb competències en matèria de salut pública.  
b) Vicepresidència: que serà exercida per la persona titular de la direcció general amb competències en matèria d'assistència sanitària.  
c) Secretaria: que serà exercida pel cap o per la cap del servei amb competència en matèria de cribratges de càncer.  
d) Vocalies, un total d'onze vocals:  
- La persona responsable del programa de prevenció del càncer de mama de la Comunitat Valenciana.  
- Una persona tècnica de la direcció general amb competències en assistència sanitària que serà designada per la persona titular de la direcció general amb competències en matèria d'assistència sanitària.  
- Una persona tècnica de la direcció general amb competències en farmàcia i productes sanitaris que serà designada per la persona titular de la direcció general amb competències en matèria de farmàcia.  
- Una persona tècnica de la direcció general amb competències en assistència atenció primària que serà designada per la persona titular de la direcció general amb competències en matèria d'assistència sanitària.  
- Una persona representant de les associacions de pacients i familiars amb càncer de mama que serà designada conjuntament per les persones titulars de la direcció general amb competències en matèria de salut pública i en matèria d'assistència sanitària. Dues persones facultatives especialistes en radiodiagnòstic, de les unitats de Prevenció de Càncer de Mama, que serà designada per la persona titular de la direcció general amb competències en matèria de salut pública.  
- Una persona facultativa especialista en els serveis assistencials de radiodiagnòstic, que serà designada conjuntament per les persones titulars de la direcció general amb competències en matèria de salut pública i en matèria d'assistència sanitària.  
- Una persona facultativa especialista en protecció radiològica, que serà designada conjuntament per les persones titulars de la direcció general amb competències en matèria de salut pública i en matèria d'assistència sanitària.  
- Una persona facultativa especialista en cirurgia, que serà designada mitjançant acord amb la persona titular de competències en matèria de salut pública i assistència sanitària.  
- Una persona facultativa especialista en anatomia patològica, que serà designada conjuntament per les persones titulars de la direcció general amb competències en matèria de salut pública i en matèria d'assistència sanitària.  
- Una persona facultativa especialista en oncologia mèdica, que serà designada conjuntament per les persones titulars de la direcció general amb competències en matèria de salut pública i en matèria d'assistència sanitària.  
- Una persona facultativa especialista en oncologia radioteràpica, que serà designada conjuntament per les persones titulars de la direcció general amb competències en matèria de salut pública i en matèria d'assistència sanitària.  
2. La suplència de les persones vocals serà realitzada de la mateixa forma que la designació d'aquestes.  
3. La composició de la comissió s'ajustarà al principi de presència equilibrada de dones i homes respectant els principis de professionalitat i especialització dels seus membres, de conformitat amb la Llei 9/2003, de 2 d'abril, de la Generalitat, per a la igualtat entre dones i homes.  
  
4. A aquesta comissió es podrà invitar totes les persones expertes, professionals dependents de la Generalitat o no, que es consideren necessàries per a assessorar sobre aspectes concrets. Seran invitades a proposta de la persona titular de la direcció general amb competències en matèria de salut pública.  
5. La comissió es reunirà de manera ordinària almenys una vegada a l'any. Es podran convocar reunions extraordinàries sempre que es considere oportú per urgència o per la importància dels assumptes a tractar a instàncies de la presidència, de la vicepresidència o de la persona titular responsable del programa de prevenció de càncer de mama.  
6. No es podrà percebre cap retribució o indemnització per assistència per part de totes les persones integrants de la comissió, així com persones invitades, professionals dependents de la Generalitat o no.  
  
7. La constitució d'aquesta comissió assessora del Programa de prevenció de càncer de mama causa automàticament el cessament dels nomenaments dels membres de la comissió de coordinació per a la prevenció del càncer de mama a la Comunitat Valenciana, creada mitjançant Ordre de 9 febrer de 1996, de la Conselleria de Sanitat i Consum, per la qual es regula el Programa de prevenció de càncer de mama a la Comunitat Valenciana.  
8. El nomenament de les persones membres de la comissió assessora del Programa de prevenció de càncer de mama tindrà vigència indefinida, mentre no s'efectue el cessament corresponent de la persona nomenada, i en aquest cas s'extingirà automàticament en la data assenyalada a aquest efecte.  
9. Les vacants que es produïren entre les persones vocals d'aquesta comissió assessora per causa de cessament en el càrrec que va determinar el seu nomenament, revocació de la designació per part de l'entitat a la qual representa, renúncia, expiració del mandat, defunció, incapacitat, o qualsevol altra causa legal o reglamentària, seran posades en coneixement de la direcció general competent en matèria de salut pública, perquè procedisca a designar un nou vocal.  
En tot cas, les noves persones vocals nomenades continuaran el mandat de les seues predecessores.  
10. Quant al seu règim de funcionament s'ajustarà al que es disposa en la Llei 40/2015, d'1 d'octubre, de règim jurídic del sector públic.  
  
  
Article 15. Funcions de la comissió assessora del Programa de prevenció de càncer de mama  
Són funcions de la comissió assessora del Programa de prevenció de càncer de mama:  
a) Assessorar amb una visió integral en la prevenció, diagnòstic i tractament del càncer de mama.  
b) Recomanar línies innovadores en matèria de càncer de mama amb una visió d'equitat i universalitat.  
c) Impulsar línies de millora per a la consecució i compliment dels objectius del Programa de prevenció de càncer de Mama.  
d) Proposar la creació de grups per a abordar nous aspectes en matèria de prevenció, diagnòstic i tractament per al càncer de mama.  
  
e) Col·laborar a formular mesures per a garantir la qualitat del Programa poblacional de prevenció de càncer de mama.  
  
  
DISPOSICIONS ADDICIONALS  
  
Primera. Incidència econòmica  
L'aplicació i posterior desenvolupament d'aquesta ordre no podrà tindre incidència en la dotació de tots i cadascun dels capítols de despesa assignats a la conselleria competent per raó de la matèria i, en tot cas, es realitzarà amb els mitjans personals i materials actualment assignats.  
  
Segona. Facultat de desplegament  
S'autoritza la direcció general amb competències en salut pública i a la direcció general amb competències en matèria d'assistència sanitària perquè dicten totes les instruccions que siguen necessàries per a l'aplicació d'aquesta ordre.  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions d'igual o inferior rang que s'oposen al que es disposa en la present ordre i, especialment, l'Ordre de 9 febrer de 1996, de la Conselleria de Sanitat i Consum, per la qual es regula el Programa de prevenció de càncer de mama a la Comunitat Valenciana.  
  
  
DISPOSICIÓ FINAL  
  
Única. Entrada en vigor  
La present ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 29 d'octubre de 2021  
  
La consellera de Sanitat Universal i Salut Pública,  
ANA BARCELÓ CHICO


Còpia Permalink ELI